আদিগন্ত পদ্মার থৈ থৈ পানি। পাঁচ-সাত ফুট উঁচু ঢেউ সজোরে আছড়ে পড়ছে নদীর বুকে। এর মধ্যই সাঁই সাঁই ছুটে চলছে ক্ষুদে স্পিড বোট। আকারে ছোট হলে কী হবে, এতেই ঠাসাঠাসি করে দাঁড়িয়ে বসে ১২ থেকে ২০ জন যাত্রী। নারী এবং শিশুযাত্রীও আছে তাদের মধ্যে। মাঝ নদীতে প্রবল ঢেউয়ে স্পিড বোট উল্টে যাওয়ার আশঙ্কা তো আছেই, এ ছাড়াও ঢেউয়ের ঝাঁপটায় ভিজে ওঠে যাত্রীরা। আর বৃষ্টি নামলে ভিজে একাকার। মাওয়া-কেওড়াকান্দি রুটে এভাবেই জীবনের ঝুঁকি নিয়ে প্রতিদিন পদ্মা পাড়ি দেয় প্রায় ২০ হাজার মানুষ। কেবল সময় বাঁচাতেই ফরিদপুর, শরীয়তপুর, খুলনা, বরিশাল, বাগেরহাটসহ দক্ষিণ-পশ্চিমাঞ্চলের জেলাগুলোর মানুষ মাওয়া-কেওড়াকান্দি রুটে পদ্মা পাড়ি দেয় স্পিড বোটে।